Nana Nadarević, 33-godišnjakinja zaposlena u PR-u, inače kći glumca Mustafe Nadarevića, početkom tjedna na Instagramu je objavila post u kojem piše o važnosti Bombshella, kino hita koji govori o seksualnom uznemiravanju dok prati priču o Me Too pokretu. No, Nadarević je svojim postom pokrenula eksploziju reakcija. U nekoliko dana na stotine žena poslale su joj poruke u kojima opisuju kako i kada su doživjele seksualno uznemiravanje. Odlučila ih je objaviti, objašnjava nam, kako bi pokazala drugim ženama da nisu usamljene i kako bi skrenula pažnju na problem koji većina u našem društvu još uvijek ignorira.

“Bombshell mi se svidio jer se bavi sivom zonom seksualnog uznemiravanja. Pratimo žene koje doživljavaju različite oblike seksualnog maltretiranja. Razmišljala sam koliko neugodnih stvari žene doživljavaju kroz život – na poslu, u školi, na faksu, na ulici, u izlasku, a uzimaju ih kao normalnu stvar, jer eto nitko ih nije silovao”, objašnjava nam.

Na Instagramu je, kaže, progovorila o ovome jer je uvjerena da smo sve “u životu imale iskustva koja su nam bila neugodna, ponižavajuća i kojih smo se sramile, a nismo o njima otvoreno govorile jer smo ih doživljavale kao dio svakodnevice i kao nedovoljno bitne i ozbiljne stvari da bismo o njima govorile ili se tužile”. I pokazalo se da je u pravu. Dobila je toliko poruka, kaže, da joj se inbox u jednom trenutku naprosto smrznuo i zablokirao. “Pristižu mi poruke iz čitave regije, ali se trudim maksimalno popratiti sva iskustva i odgovoriti curama koje su mi se povjerile”, kaže nam Nadarević.

Seksualno uznemiravanje za koje svi misle da je normalno

Zabrinjavajuće je, kaže, kako mnoge žrtve seksualnog uznemiravanja, napastovanja i nasilja tek godinama kasnije shvate da im se dogodilo nešto loše. “Mnoge žene su na tuđe poruke koje sam objavila odgovarale s ‘Isuse, to se i meni dogodilo, a uvijek sam mislila da je to nešto što se ženama događa i s tim treba živjeti’”, opisuje nam pa dodaje: “Govoriti o svim oblicima seksualnog nasilja i podizanje svijesti je prvi korak za bolju budućnost djevojčica i dječaka”, kaže nam.

Iznenadilo ju je, kaže, što joj se toliko žena javilo s pravih profila, na kojima objavljuju slike svoje obitelji i života: “Govorile su o stvarima koje su doživjele te o njima nisu nikada govorile, ali sram ih prati i danas. Odlučile su se otvoriti i povjeriti vidjevši koliko je drugih žena imalo slična (često identična) iskustva. Mislim da se to sada pretvorilo u neki vid terapije za sve uključene”, priča.

Žene, kojima je odlučila sačuvati identitet, pišu joj o iskustvima koja sežu i do osnovne škole, žene pišu o seksualnom uznemiravanju koje su doživjele od vozača Ubera, susjeda, u javnom prijevozu i ono najgore, od članova obitelji. “Stric mi je gledao kroz prozor kupaone kada sam se vratila iz izlaska”, “Uberovac mi je sat vremena stajao pred kućom nakon što me dovezao”, “Prije par godina u tramvaju na Glavnom kolodvoru muškarac koji je sjedio kraj mene samozadovoljavao se i buljio u curu na sjedalu ispred sebe”, pišu. U nastavku smo izvukli neke od njih.

‘Doktor u rađaoni: Jesmo li cure otvorene da malo pokažemo momcima’

‘Političar koji je komentirao kako smo seksipilne’

‘Kolega nas je pipkao i povlačio da sjednemo na njega’

‘Trener je zvao mog brata da provjeri jesam li sama doma’

‘Domar mi je slao pisma’

‘Ginekolog mi je rekao da sam egzotična’

‘Kolega je rezervirao sobu u hotelu za nas’

‘Mlade doktorice moraju šutjeti i trpjeti’

‘Dvojica starijih dječaka govorili su da će me silovati’

‘Instruktor vožnje mi je govorio što bi mi radio da je mlađi’

‘Prijavila sam šefa, sutradan mi je uručen otkaz’

‘Vodoinstalater je mamu dočekao u krevetu bez majice’

‘Profesor matematike: Mislio sam da imaš vibrator’